***Határtalanul pályázat programjai***

3. melléklet

(2017. április 19.-április 23.)

Fakultatív előkészítő óra:

Az előkészítő órákra építve heti két alkalommal kerül sor az ismeretek rendszerezésére. A tanulók egyéni tudását játékos feladatok, totók, keresztrejtvények és topográfiai feladatok teszik integrált tudássá. Internetes kapcsolat segítségével a külhoni diákokat is bevonjuk a munkába. A cél a tudás elmélyítése mellett a külhoni diákok előzetes megismerése, emberi kapcsolatok kialakítása már a látogatás előtt. Mindezen tevékenységek közben természetesen az ismeretanyag is belső tudássá válik.

**A kirándulási napok ütemezése:**

Április 19.

Délelőtt:

Szentes, Méhkerék: határátkelés. Választott tematikus utazásunkat Nagyszalontán, Arany János szobrának meglátogatásával kezdjük, ahol koszorút helyezünk el. Munkásságát, életútját elevenítjük fel. A látogatás az irodalmi munkásságában megjelenő történelmi tananyaghoz kapcsolódik, a magyarságtudat erősödik. A Kossuth szobrot is megkoszorúzzuk, mécsest gyújtunk. Fényképet, videót készítünk. Nagyszalontáról feladatlapot töltünk ki útinaplónk számára. Király-hágó: körpanoráma megtekintése. A napi program célja: a földrajzi, irodalmi, történelmi ismeretek bővítése, megszilárdítása. Tantárgyi koncentráció: irodalom, történelem, rajz-vizuális kultúra, művészettörténet. Módszer: élménypedagógia.

Délután:

Kolozsváron a főtéren megkoszorúzzuk Mátyás király szobrát, és a szülőházánál is elhelyezünk egy koszorút, majd központi témánknak megfelelően egy tanulónk elszavalja Arany János: Mátyás anyja című versét. Meglátogatjuk Erdély legmagasabb templomát, a Szent Mihály templomot. Fotózunk, videót készítünk, és útinaplónkat a feladatlap készítő program által összeállított megoldott feladatsorral bővítjük. Tovább haladva rátekintünk a Tordai-hasadékra. Szent László királyról szóló legendát felelevenítjük. Tantárgyi koncentráció: irodalom, történelem, rajz- és vizuális kultúra, technika, földrajz, művészettörténet, pedagógiai módszer: szemléltetés, megbeszélés.

Este:

Tematikus utunk következő állomásán, Parajdon meglátogatjuk Áprily Lajos emlékházát, ahol fotó készül. A Sóbányában a hosszú utazás fáradalmait kipihenjük. Megtekintjük a barlangban a Nepomuki Szent Jánosról elnevezett szentéjt. Ez azért fontos számunkra, mert településünk templomának is ő a névadója és védőszentje. Egy Csanyteleken megszentelt gyertyát gyújtjuk a közös védőszent tiszteletére. Gyergyóújfaluba érkezés után a szállásadókkal való kapcsolat felvétele, szállások elfoglalása. Vacsora, séta a településen, majd ismerkedési est. Közös éneklés keretében a helyiek Tisza parti népdalokkal gazdagodnak. Tantárgyi koncentráció: irodalom, kémia, fizika, ének, földrajz, biológia, etika.

Április 20.

Délelőtt:

Témánkat prezentálva a helybéli 7. osztály számára iskolánkban készített irodalmi arcképcsarnokot alakítunk ki. Majd rendhagyó irodalom órán veszünk részt. Libánon a helyi andezit kőbányát keressük fel. Zetelakán a víztározón átsétálva a duzzasztógát szerepét ismerjük meg. Székelyudvarhely központjában megtekintjük a szoborparkot. Megemlékezünk Wesselényi Miklósról, akinek a szobránál halálának 165. évfordulóján elhelyezünk egy koszorút, és megemlékezést tartunk. Fotót, videót készítünk. Tantárgyi koncentráció: földrajz, kémia, irodalom, történelem, fizika. Pedagógiai módszer: kiselőadás, demonstráció.

Délután:

Szejkefürdőn a székely kapusor alatt végighaladva a legnagyobb székely, Orbán Balázs sírhelyénél koszorút helyezzük el. Farkaslakán az Aradi Tizenhárom vértanúnak emléket állító Milleneumi Emlékmű szomszédságában magasló Trianoni Emlékműnél, valamint Tamási Áron sírjánál mécsest gyújtunk és koszorúval tisztelgünk. Témánk tükrében felolvasást tartunk az Ábel a rengetegben című művéből, és Tamási Áron életéről. Útinaplónk számára feladatlapot töltünk ki, fotót, videót készítünk. Tantárgyi koncentráció: irodalom, technika, művészettörténet, történelem, rajz, néprajz. Módszer: egyéni kiselőadás.

Este:

Tematikus utunkhoz híven, Korondra érkezve megkoszorúzzuk Miholcsa József: "Erős várunk nékünk az anyanyelv" című bronzba öntött 30 neves magyar írót ábrázoló monumentális térkompozícióját. A szokatlan kiállítású mű a magyarság szétszórtságát szimbolizálja. Ezután sok fotó és videó készítés mellett megtekintjük a székely kézműves mesterek munkáit, majd megismerkedünk a cserépedény készítéssel, s helyi taplász műhelybe is ellátogatunk. Szállásunkra érve találkozunk a helyi diákokkal, akiket kihívunk egy barátságos focimeccsre. Tantárgyi koncentráció: irodalom, rajz, technika, művészettörténet, történelem, testnevelés, néprajz, hon- és népismeret. Módszer: megfigyelés, gyakorlati tevékenység.

Április 21.

Délelőtt:

Gyergyószentmiklósra invitáljuk a helyi 7. osztályos tanulókat, ahol közösen megtekintjük a Tarisznyás Márton Múzeumot. A gyűjtemény számára átadjuk a saját készítésű gyermekjátékainkat. A barokk stílusban épült örmény katolikus templombelső építészeti különlegességének, az oltárképnek közös szemrevételezése következik. Témánkhoz illően tanulói beszámolót hallgatunk meg Both váráról, ezzel a legendával is bővítve irodalmi tudásunkat. Fotót, videót folyamatosan készítünk. Tantárgyi koncentráció: irodalom, technika, művészettörténet, rajz- és vizuális kultúra, történelem, hon- és népismeret. Módszer: szemléltetés.

Délután:

A külhoni tanulók kíséretében töltjük napunk következő részét is. Gyergyószentmiklóst elhagyva Tekerőpatak mellett közösen meglátogatjuk a Súgó barlangot, majd a Békény-patak mellett haladunk felfelé. Az 1175 m magas tetőről gyönyörködhetünk a tájban, és a két gyermekcsoport közös fotót készít. A tóhoz vezető úton témánknak megfelelő tanulói beszámolót hallgathatunk meg az irodalom órákon már olvasott Gyilkos-tó mondájáról. A tó körül rövid túrát teszünk, szemetet szedünk. Tantárgyi koncentráció: földrajz, irodalom, biológia. Pedagógiai módszer: tanulói kiselőadás.

Este:

A Gyilkos-tó után utunk a Békás-szoroson át vezet. Útközben a tájat megörökítjük. Tematikánknak megfelelően megemlítjük a Kárpátok északkeleti- és az erdélyi hágókon átvonuló őseinket. A gyergyóújfalvi tanulókkal találkozunk. Este "Ilyenek vagyunk mi" címmel egy diákunk elszavalja Wass Albert: Erdélyi fák között című versét, majd egy magyar népmesei színdarabot adunk elő a gyergyófalvi gyerekeknek. Tantárgyak: történelem, irodalom, biológia, földrajz. Pedagógiai módszer: drámajáték.

Április 22.

Délelőtt:

Gyergyóújfalut elhagyva Közép-Európa legnagyobb vulkanikus eredetű krátertavához utazunk. Kapcsolódva tematikánkhoz, a Szent Anna-tó regéjét egy diák ismerteti. A tóból mintát veszünk, melynek tisztaságát és oldott ásványi sómennyiségét rendhagyó kémia óra keretében vizsgálják meg a tanulók. Sétánk során megtekintjük a Szent Anna-kápolnát, és említést teszünk a minden év júliusában megrendezésre kerülő Anna-napi búcsúról. A tó közelében elterülő 800 m átmérőjű tőzegláp különleges növényfajtáit tanulmányozzuk, később a fényképeinkből albumot készítünk. Tantárgyi koncentráció: biológia, földrajz, irodalom, művészettörténet, kémia, néprajz, hon- és népismeret. Pedagógiai módszer: megfigyelés.

Délután:

Erdély búcsújáróhelye Csíksomlyó, ahol a Mária-kegytemplomot tekintjük meg. A Mária kegyszobor legendáját előzetes felkészülés alapján tanulónk ismerteti, és szenteltgyertyát gyújtunk meg. Tanulói beszámolót hallgatunk meg a pünkösdi körmenet történetéről is. (Séta a csíksomlyói borvízforráshoz, a vízből mintavétel, majd rendhagyó kémia órán a víz vizsgálata.) Csíkszeredán Makovecz Imre újabb gyönyörű alkotását tekintjük meg, a Milleniumi templomot. Témautunkhoz kötve megkoszorúzzuk a Mikó vár, a mai Csíki Székely Múzeum előtt álló Petőfi Sándor szobrot. Tantárgyi koncentráció: néprajz, irodalom, rajz, technika, művészettörténet, történelem, helytörténet, hon- és népismeret, hittan, kémia.

Este:

Megtekintjük a mádéfalvi veszedelem emlékére állított oszlopot, és megemlékezünk a székely áldozatokról. Egy tanuló elmondja a mádéfalvi veszedelemhez fűződő történelmi ismereteket. Megismerkedünk a SICVLICIDIVM latin kifejezéssel, ami a település latin neve, és ennek kapcsán a kronogrammával. Koszorút és mécsest helyezünk el tiszteletünk jeléül. Fotót, videót készítünk útinaplónk számára. Utána a helyi Katorzsa táncegyüttessel találkozunk, s közös táncházban egymás táncaival ismerkedünk meg. A külhoni diákokkal együtt népviseletükbe öltözve mutatják be a tánclépéseiket. Tantárgyak: tánc és dráma, irodalom, történelem, ének, magyar nyelvtan, etika. Módszer: drámajáték.

Április 23.:

Délelőtt:

Hazafelé útba ejtjük Szovátát, és ellátogatunk a Medve-tóhoz. Tanulói beszámolóból megismerkedünk kialakulásával, egészségügyi jelentőségével, társ tavaival. Tanulmányozzuk a tó sókoncentrátumát, élettani hatását. Megtekintjük a község jellegzetes építményeit, megfigyelve építészeti stílusukat. Alkalmazkodva tematikánkhoz megkoszorúzzuk Petőfi Sándor szobrát. Tovább haladva Segesváron állunk meg, a Világörökség részeként tisztelt történelmi központot tekintjük meg. Fotót, videót készítünk. Tantárgyi koncentráció: földrajz, biológia, rajz- és vizuális kultúra, kémia, művészettörténet, irodalom, történelem, technika, néprajz, helytörténet. Módszer: megfigyelés.

Délután:

Tematikus utunk része Vajdahunyad, ahol meglátogatjuk a Hunyadi "sasfészket", Vajdahunyad várát. Tanulói beszámolót hallgatunk a Hunyadiakról. Tovább utazva "bevesszük" magas Déva várát. Tanulónk előadásában felelevenítjük a Kőmíves Kelemen című népballada egy részét, majd megzenésített változatát is elénekeljük. A felújítás alatt álló várat körbejárva gyönyörű panoráma tárul elénk. Megnevezzük a fentről jól látható településeket, hegyeket. Gyönyörű körpanoráma fotót és videót készítünk. Tantárgyi koncentráció: irodalom, történelem, művészettörténet, rajz- és vizuális kultúra, földrajz. Pedagógiai módszer: tanulói kiselőadás.

Este:

Utazás közben tanulói beszámoló alapján megismerkedünk Arad történelmével, felelevenítjük a hős tábornokok neveit, legfontosabb erkölcsi tulajdonságaikat, s dicső tetteikkel alátámasztjuk azokat. Emlékművüknél koszorút helyezünk el. Körbesétálunk a Megbékélés parkjában, ahol fotót készítünk, és megtekintjük a Szabadság-szobrot. Itt tanulói szavalatot hallgatunk meg. Buszra szállva összegezzük tematikus utunk valamennyi állomását, az elmúlt napok eseményeit. Felelevenítjük azoknak a történelmi, irodalmi alakoknak a nevét, hozzájuk fűződő eseményeket, melyeken tiszteletünket tettük. Késő este érkezünk haza. Tantárgyi koncentráció: irodalom, történelem, etika, ének. Módszer: tanulói kiselőadás.

Témanap:

A témanap a tantárgyakon keresztül arra világít rá, hogy a magyarság kultúrája messze túlnyúlik jelenlegi határainkon. A nemzet egységét a közös kultúrális elemek felvillantásával is erősítjük. Ekkor is internetes kapcsolat segítségével a külhoni diákokat is bevonjuk az interaktív tevékenységekbe. Elsődlegesen az erdélyi irodalmi, történelmi, földrajzi, néprajzi ismeretek felelevenítése mellett a határokon átívelő közös tudás bemutatását kívánjuk elérni. Ezért rendkívüli történelemóra keretében a közös történelem legfontosabb részeit elevenítjük föl, a közös nyelv szépségeit, egyéni eltéréseit nyelvtan órán keressük. A földrajzórán Erdély természeti szépségeit mutatjuk be, kémia órán a helyben "gyűjtött" anyagok kémiai összetételét, egészségügyi hatásait vizsgáljuk. Néprajzi ismereteinket a székelység sajátos, mégis szervesen a magyarsághoz kapcsolódó anyagát mutatjuk be. Alapvető céljaink tehát a nemzeti egység tantárgyakon átívelő tudásanyagának bemutatása.